钦定古今图书集成/明伦汇编/氏族典/第113卷 > 崔立
## 钦定古今图书集成/明伦汇编/氏族典/第113卷 > 崔立

按《金史崔立传》：“立，将陵人。少贫无行，尝为寺僧，负钹
鼓，乘兵乱，从上党公开为都统提控，积阶遥领太原
知府。围城中，授安平都尉。天兴元年，上亲出师，授西
面元帅。性淫姣，常思乱以快其欲。二年正月，遂帅甲
卒二百撞省门，二相闻变趋出，遂遇害。立还省中，集
百官议所立。卫绍王太子承恪在北兵中，乃遣其党”
韩铎往召承恪，以太后诰命梁王监国，承恪受之，遂
遣送二相所佩虎符诣速不䚟纳款，凡除拜皆以监
国为辞。立自称“太师、军马都元帅、尚书令”、郑王，出入
御乘舆。壬申，速不䚟至青城，立服御衣仪卫，往见之，
大帅喜，饮之酒，立以父事之。三月壬辰，立以两宫梁
王、荆王及诸宗室皆赴青城。甲午，北行宗族男女凡
五百馀口。李伯渊者，宝坻人，本安平都尉司千户，每
立不道，欲仗义杀之。六月甲午，传近境有宋军，伯
渊等阳与立谋备御之策。翌日晚，伯渊等烧外封丘
门以警动立。比明，约立视火。既还，伯渊就马上抱立，
即出匕首横刺之，立坠马死。乃枭立首，望承天门祭
哀宗。或剖其心，生啖之，以立尸挂阙前槐树上，树忽
拔，人谓树有灵，亦厌其为所污，籍其家，以其妻王花
儿赐丞相镇海帐下士。